ملگري ملتونه وايي ایران د یورینیم په ذخیره کې درې چنده اضافه کړې ده
د اېسوسي اېټډپرېس خبري ادارې ويلي د ايي ای ايي ای دغه رپورټ یې لیدلی دی او پکې وېل شوي دي چې د سږ کال د فېبرورۍ د میاشت د ١٩ نېټې پورې په ټیټه کچه صفا شوي د ایران د یورینیم ذخیره ١٠٢٠ کلوگرام یا یو اشاریه یو ټنه وه. د تیرکال د نومبر په میاشت کې ٣٧٢ کلو گرام وه
واشنگټن — د تېر کال د نومبر د میاشت راهسې ایران د یورینیم په ذخیره کې درې چنده اضافه کړې ده او په هیواد کې د دریو داسې اېټمي مرکزونو په اړه پوښتونو ته ځوابونه نه وايي چې وړادې یې نه دي څرگند کړي. دا خبره د ملگرو ملتونو د اېټمي توانايي ادارې انټرنېشنل اټامک اېنرجي اېجنسي کړې ده. ايي ای ايي ای د ایران د اېټمي پروگرام په اړه دغه خبره په یو خفیه رپورټ کې کړې ده چې ادارې د نهې، سه شنبې، په ورځ غړو هېوادونو ته وړاندې کړی دی. د اېسوسي اېټډپرېس خبري ادارې ويلي د ايي ای ايي ای دغه رپورټ یې لیدلی دی او پکې وېل شوي دي چې د سږ کال د فېبرورۍ د میاشت د ١٩ نېټې پورې په ټیټه کچه صفا شوي د ایران د یورینیم ذخیره ١٠٢٠ کلوگرام یا یو اشاریه یو ټنه وه. د تیرکال د نومبر په میاشت کې ٣٧٢ کلو گرام وه. ای پي وايي د یورینیم د موجوده ذخیرې نه ایران اېټمي وسله تیارولی شي خو ایران وايي د اېټمي پروگرام هدف یې وسله تیارول نه دي. ای پي وايي د ایران د یورینیم ذخیره د نړیوالو قوتونو سره د هیواد د اېټمي لوظنامې خلاف ورزي ده. د امریکې، جرمني، فرانس، برطانيي، چین او روس سره شوي معاهدې دلاندې ایران ٢٠٢ اشاریه اته کلوگرام یورینیم ساتلی شي. د اېټمي لوظناې دلاندې په ایران د نړیوالو طاقتونو اقتصادي پابندۍ نرمې کړی شوي وې خو په کال ٢٠١٨ کې صدر ډانلډ ټرمپ ایران سره معاهده ماته کړه او په هېواد یې اقتصادي پابندۍ بیا پرځای کړې. ای پي وايي معاهدې نه د امریکې د وتلو وروسته ایران د لوظنامې خلاف ورزۍ زیاتې کړې دي او تهران وايي د معاهدې د سرغړونو هدف د لوظنامې په نورو فریقینو فشار زیاتول دي چې د امریکې د اقتصادي پابندیو په بدل کې د ایران سره اقتصادي مرسته وکړي. ايي ای ايي ای هم د نهې، سه شنبې، په ورځ په دویم رپورټ کې وویل په ایران کې یې داسې درې مرکزونه معلوم کړي دي چې ایران یې وړاندې مبصرینو ته معلومات نه وو ورکړي. رپورټ وايي ممکنه ده چې په دغو مرکزونو کې ایران اېټمي مواد ذخیره کړي دي او یا پکې د اېټمي پروگرام سره تړلې هلې ځلې ترسره کېږي. ادارې وویل ایران د دغو مرکزونو په اړه پوښتنو ته ځواب نه دی وېلی. په واشنگټن کې د امرز کنټرول اېسوسي اېشن نومې اداره وايي د اېټي وسله جوړولو دپاره به ایران د ٩٠ فیصد کچې پورې صفا شوي ١٠٥٠ کلوگرام یورینیم ته ضرورت لري. په موجوده وخت کې د ایران د یورینیم د صفايي کچه پنځه فیصد ده.